Autumn (16) overlevde flykrasj - fant sivilisasjonen etter to dager
Sammen med ste-besteforeldrene var Autumn Veatch på vei til Lynden i delstaten Washington i USA da ulykken skjedde lørdag. Småflyet av typen Beech A-35 styrtet i et tettskoget område i fjellene nord i delstaten, melder nyhetsbyrået AP. Den 16 år gamle jenta har forklart at hun oppholdt seg på krasjstedet i ett døgn, før hun bestemte seg for å forsøke å komme seg ned fra fjellet. Til slutt lykkes hun med å finne en gangbar rute. I to døgn var hun på vandring før hun fant sivilisasjon.16-åringen ble innlagt på sykehuset etter hendelsen, men slapp utrolig nok fra det hele uten alvorlige skader. På syehuset ble hun behandlet for dehydrering, samt nedbrytelse av bindevev etter en tøff fysisk anstrengelse uten mat og drikke. – Vi er så glade over utfallet. Jeg har vært 30 år i frivillig redningstjeneste, og slike øyeblikk av glede er sjeldne, sier Jeffrey Lustick i redningstjenesten til organisasjonen Civil Air Patrol. Jentas far David Veatch sier til AP at 16-åringen er i bemerkelsesverdig god tilstand, og at hun har slått spøker om overlevelse-programmene de to har sett på TV. Rundt klokken fire natt til onsdag norsk tid melder CNN at Veatch er blitt sluppet ut fra sykehuset. – Hun er et fantastisk barn med større kapasitet enn hun selv aner, sier faren. Ifølge flere medier ble hun plukket opp av en person på motorsykkel og kjørt til nærmeste butikk da hun ble funnet. På butikken ble det ringt etter ambulanse. – Hun var åpenbart traumatisert, sier Serena Lockwood, som eier butikken jenta ble fraktet til. På 911-samtalen sa jenta: – Jeg vet ikke hvor vi krasjet, og jeg var den eneste som kom meg ut. Deretter forklarte hun at hun hadde brannskader og skrubbsår etter krasjen.Dersom været tillater det, vil søket etter krasjstedet og de to savnede fortsette tirsdag. Redningsarbeiderne har hatt vansker med å finne dette stedet, og har forsøkt skrenke inn leteområdet basert på mobilaktivitet og flymønstre, uten at det så langt har gitt treff. Det er foreløpig uvisst hvordan det gikk med ste-besteforeldrene til jenta. Ifølge CBS har 16-åringens mor skrevet på Facebook at de to ikke overlevde hendelsen, men dette er ikke bekreftet. Jentas far uttaler at han håper å ha datteren hjemme igjen i løpet av tirsdagen.
– Jeg vet ikke hvor vi krasjet, og jeg var den eneste som kom meg ut, sa 16-åringen i 911-samtalen.